b'\n_START_ARTICLE_\nJezerski vrh, Jezersko\n_START_PARAGRAPH_\nJezerski vrh (1218 m) je gorski prelaz in mednarodni cestni mejni prehod med Slovenijo in Avstrijo v ob\xc4\x8dini Jezersko, ki je bil 20.12.2007 z vstopom Slovenije v Schengenski prostor ukinjen._NEWLINE_Jezerski vrh, ki je na geografski meji Karavank in Kamni\xc5\xa1ko-Savinjskih Alp, spada med la\xc5\xbeje prevozne cestne prelaze v Alpah, saj je pozimi redko zaprt za promet. Prelaz le\xc5\xbei med Pristov\xc5\xa1kim Stor\xc5\xbei\xc4\x8dem (1759 m) na severu in Zelenim vrhom (1622 m) na vzhodu. Po serpentinasti cesti je od Zgornjega Jezerskega oddaljen 7 km._NEWLINE_\xc4\x8cez prelaz Jezersko je verjetno vodila tovorni\xc5\xa1ka pot \xc5\xbee v prazgodovini, skoraj gotovo pa v rimskem \xc4\x8dasu za prometno smer Oglej - Podjuna. V 14. stoletju so tod tovorili Kranjci morsko sol do \xc5\xbdelezne Kaple (Bad Eisenkappel), nazaj pa \xc5\xbeelezo volno in \xc5\xbeito. Cesta prek Jezerskega vrha je bila od 16. stol. ve\xc4\x8dkrat preurejena, zadnji\xc4\x8d 1912. O \xc5\xbeivahnem prometu preko prelaza in varovanju pri\xc4\x8da tudi Jenkova kasarna.\n_START_SECTION_\nMejni prehod\n_START_PARAGRAPH_\nMejni prehod Jezersko (Seebergsattel) je bil mednarodni mejni prehod med Slovenijo in Avstrijo od leta 1991, v preteklosti pa med Jugoslavijo in Avstrijo. Stal je na regionalni cesti R1/210 vse do vstopa Slovenije v schengenski prostor, ko je bil v skladu z 22. \xc4\x8dl. Uredbo ES \xc5\xa1t. 562/2006 Evropskega parlamenta in Sveta z dne 15. marec 2006, v no\xc4\x8di iz 20.12.2007 na 21.12.2007 opu\xc5\xa1\xc4\x8den._NEWLINE_Nadstre\xc5\xa1nica mejnega prehoda je bila lesena in konstrukcijsko vpeta v objekt, ki je slu\xc5\xbeil Policiji in Carini. Na sredini je bila dvojna kabina, ki je stala na otoku, levo in desno sta bila vozna pasova. Zaradi izvedbe objekta, nadstre\xc5\xa1nica \xc5\xa1e ni poru\xc5\xa1ena, ostale naprave, ki so slu\xc5\xbeile mejni kontroli pa so bile odstranjene.'